แพทย์แผนไทยฯ เร่งเตรียมระบบบริการภายใต้วิถีชีวิตใหม่ให้ปลอดภัยหากได้รับการผ่อนปรนเปิดบริการรักษาด้วยสมุนไพรและนวดไทยได้
แพทย์แผนไทยฯ เร่งเตรียมระบบบริการภายใต้วิถีชีวิตใหม่ให้ปลอดภัยหากได้รับการผ่อนปรนเปิดบริการรักษาด้วยสมุนไพรและนวดไทยได้  นายแพทย์ปราโมทย์ เสถียรรัตน์ รองอธิบดีกรมการแพทย์แผนไทยและการแพทย์ทางเลือก กล่าวว่า ขณะนี้กรมการแพทย์แผนไทยฯ ได้ให้โรงพยาบางรัฐทุกแห่งที่เคยให้บริการแพทย์แผนไทยเพื่อการรักษาเตรียมพร้อมหากได้รับการผ่อนปรนกิจการ/กิจกรรมระยะ 3 โดยการกลับมาบริการจะให้บริการ ทั้งบริการจ่ายยาสมุนไพร การนวดไทย การประคบสมุนไพรเพื่อการรักษา และการดูแลมารดาหลังคลอด ภายใต้วิถีชีวิตแบบใหม่ (New Normal) แต่ยังคงไม่เปิดให้บริการอบสมุนไพร นวดศีรษะ ใบหน้า หรือกิจกรรมอื่นที่เสี่ยงต่อการแพร่ระบาดโรคโควิด-19 สำหรับการเตรียมพร้อมแบ่งเป็น 3 ส่วน คือ ความพร้อมของหน่วยบริการ ความพร้อมของผู้ให้บริการทั้งแพทย์แผนไทยและผู้ช่วยแพทย์แผนไทย หรือหมอนวดแผนไทย และคือความพร้อมของผู้ใช้บริการ เน้นจัดสถานที่ตามมาตรการป้องกันโรคอย่างเคร่งครัด ทั้งการจัดพื้นที่เว้นระยะห่าง การตรวจคัดกรองวัดไข้ จัดจุดล้างมือ การทำความสะอาด ซึ่งการกลับมาให้บริการจะให้บริการคนละไม่เกิน 1 ชั่วโมง ผู้จะมารับบริการต้องทำการนัดหมายล่วงหน้า เพื่อลดเวลาที่ต้องอยู่ในโรงพยาบาลให้น้อยที่สุด ด้านนางอัจฉรา เชียงทอง รองผู้อำนวยการสถาบันการแพทย์แผนไทย กล่าวว่า ในส่วนของโรงพยาบาลที่จะให้บริการรักษาด้วยแผนไทย สิ่งที่ต้องปฏิบัติอย่างเคร่งครัดคือ ผู้ปฎิบัติงานทุกคนต้องผ่านการคัดกรองวันละ 2 เวลา ขณะปฏิบัติงานต้องสวมหน้ากากอนามัย ถุงมือ หมวกคลุมผม และอุปกรณ์ป้องกันใบหน้า ต้องล้างมือทุกครั้งทั้งก่อน ระหว่าง และหลังให้บริการ พูดคุยระหว่างให้บริการเท่าที่จำเป็น เช่น การสอบถามอาการเท่านั้น ลูกประคบต้องใช้เฉพาะบุคคลไม่นำมานึ่งซ้ำใช้กับผู้รับบริการรายอื่น ต้องเปลี่ยนผ้าปูทุกครั้งหลังให้บริการเสร็จพักและพักเตียงหลังให้บริการอย่างน้อย 30 นาที ส่วนเสื้อผ้าที่ให้ผู้รับบริการเปลี่ยนต้องผ่านการฆ่าเชื้อทุกตัว